text: Sønderjyske kæmper om oprejsning mod tidligere profiler
  07 august 2017 kl. 10.09
  Sønderjyske skal forsøge at rette op på tingene efter nederlaget mod Helsingør, når de mandag aften tager imod AGF.
  Efter et 1-2 nederlag på hjemmebane til nyoprykkede FC Helsingør i den seneste runde af superligaen, skal Sønderjyske forsøge at rette op på tingene, når AGF mandag aften gæster Sydbank Park i Haderslev.
  Søndejyske startede sæsonen med at spille 0-0 mod Randers, der blev efterfulgt af flot 4-1 sejr mod AaB, inden det i tredje runde blev til det føromtalte nederlag. 
  Dermed har holdet fire point på kontoen, mens AGF efter to nederlag og en sejr møder op med tre point i bagagen.
  En sejr vil derfor uden tvivl lune gevaldigt for begge hold, der med alle tre point kan spille sig op i den eftertragtede top seks.
  Det vigtige opgør har også et ekstra krydderi. To af udeholdets spillere, Adama Guira og Pierre Kanstrup, har begge spillet et hav af kampe for Sønderjyderne. Så mon ikke de er lidt ekstra motiverede inden aftenens opgør, hvor de vender tilbage til deres tidligere hjemmebane for første gang. 
  Kampen fløjtes i gang af dommer Mads-Kristoffer Kristoffersen klokken 19.00 på Sydbank Park.
  